Talle notas by huis waar egpaar raaiselagtig sterfArgieffoto: Nico Strydom Die polisie in Kabega Park in Port Elizabeth in die Oos-Kaap ondersoek die raaiselagtige dood van ŉ egpaar nadat hul liggame Maandag in hul huis in Sherwood in dié stad aangetref is. Kapt. Sandra Janse Van Rensburg, woordvoerder van die polisie, sê die egpaar se buurman het Maandagoggend omstreeks 07:00 verby die egpaar se huis gery toe hy ŉ verdagte nota in een van die vensters van die huis opgemerk het. Janse Van Rensburg sê die buurman het stilgehou en die nota gelees wat glo versoek het dat die persoon wat dié nota lees die polisie moet ontbied. Volgens haar het die man die hoof van die beheerliggaam gekontak wat daarna die polisie na die egpaar se huis ontbied het. “Die polisie het die liggaam van ŉ 64-jarige man aangetref waar hy in die motorhuis hang. Die man se 67-jarige vrou se liggaam was agter op [die man] se bakkie,” sê sy. Janse Van Rensburg sê die polisie het talle notas op die toneel aangetref. Die oorsaak van die vrou se dood sal eers deur ŉ nadoodse ondersoek bepaal kan word. Die egpaar se name word weerhou omdat hul naasbestaandes nog nie in kennis gestel is van hul dood nie. ŉ Polisieondersoek duur voort.